Toe & Nou: Nog vóór Roggebaai
JY LEES NOU Toe & Nou: Nog vóór Roggebaai
WAAR'S DIE WATER? Die foto bo is in 1938 geneem, net voordat die kaai afgebreek en dié gedeelte vanTafelbaai drooggelê is. Foto KAAPSTAD-MUNISIPALITEIT.
As jy deesdae langs die Heerengracht staan, waar die bondel snelweë en brûe die stad en die hawe skei, sien jy nie veel getuienis van Kaapstad se intieme verhouding met die see nie.
Maar hier was eens baie water en 'n lang hawehoof wat aan die onderpunt van Adderleystraat begin en 300 m ver see-in geloop het. Die hawehoof het skepe wat in Tafelbaai anker gegooi het, direkte toegang tot die stad gegee.
Dit was smiddae 'n gewilde plek om te gaan stap, nes die promenade in Seepunt deesdae, vir 'n mooi uitsig op Tafelberg en die stad.
Die hawehoof is amptelik in 1913 deur die Administrateur van die Kaapprovinsie, Frederick de Waal, oopgestel en dit het 'n amfiteater, restaurant, uitsigtoring, vuurtoring en vasmeerplek vir seiljagte en roeibote gehad.
Dit is in 1938 afgebreek (kort nadat hierdie foto geneem is) om plek te maak vir die nuwe hawekom en Duncandok, wat gebou is om die stad se groeiende skeepsverkeer te hanteer. 'n Deel van die projek was die grootskaalse drooglegging van die stuk grond wat deesdae bekend staan as Roggebaai.
Hoewel die dok reeds in 1945 in gebruik geneem is, het ontwikkeling in die Roggebaai-deel maar baie stadig op dreef gekom. Dit was dekades lank, tot in die middel van die sewentigerjare, 'n kaal stuk sand en teer.
Deesdae is Roggebaai 'n belangrike sake- en toerismesentrum waar die Kaapstadse Internasionale Konferensiesentrum asook verskeie ander hoë geboue staan.
Foto Jon Minster
Waar die hawehoof was, is nou 'n pad, die Heerengracht, aan die onderpunt van Adderleystraat. Waar die uitkyktoring en die vuurtoring eens was, staan nou 'n bronsbeeld van Bartholomeus Dias, wat in 1952 in die middel van 'n verkeersirkel opgerig is.
Bronne: www.cape-town.info, www.capetown.gov.za, www.iziko.org.za
Hierdie artikel het oorspronklik in Weg #26 (Desember 2006) verskyn. Ons probeer nuwe inligting bywerk, maar feite en geite kon intussen verander het – laat weet gerus as jy so iets raaksien.